Pinckney toimi vuodesta 1769 Etelä-Carolinan edustajakokouksen jäsenenä ja osallistui vuonna 1775 siirtokunnan ensimmäiseen kongressiin. Yhdysvaltain vapaussodassa hän toimi vuonna 1777 George Washingtonin adjutanttina Brandywinen ja Germantownin taisteluissa. Myöhemmin Pinckney komensi rykmenttiä Savannahissa ja sai 1783 ylennyksen prikaatinkenraaliksi. Hän oli jäsenenä vuoden 1787 perustuslaillisessa konventissa.